El Consell de Relacions Laborals presenta dues noves eines de prevenció i tolerància zero en una jornada amb la participació de més de 80 professionals
Mireia Mata, directora general d'Igualtat i Àngels Pujols secretària general del Consell durant la presentació
Lorena Garrido docent universitària i investigadora i Àngels Pujols
Grup tècnic d'Assetjament durant la jornada
L'abordatge eficaç de l'assetjament sexual i per raó de sexe en l'àmbit laboral requereix una visió i acció compartida i consensuada entre l'administració pública i els àmbits sindical i empresarial que s'ha fet patent a la jornada organitzada per la Comissió d'Igualtat i Temps de Treball del Consell de Relacions Laborals, dijous 20 de març al Palau Centelles de Barcelona.
S'hi han presentat dues noves eines que facilitaran la implementació a les empreses dels protocols per a la prevenció de l'assetjament sexual i per raó de sexe: unes orientacions bàsiques per a les persones de referència de les empreses i un programa formatiu associat a aquestes funcions.
Mireia Mata, directora general d'Igualtat del Departament de Treball, Afers Socials i Famílies i presidenta de la comissió del Consell sobre aquest àmbit, ha denunciat que l'assetjament sexual i per raó de sexe en l'entorn laboral "és una de les manifestacions més patents de la desigualtat de gènere real que encara hi ha en la nostra societat " i "atempta contra un nombre significatiu de drets fonamentals bàsics".
Ha destacat la importància que la figura de la persona de referència sigui present a tots els centres de treball i ha assegurat el ple compromís del Govern de la Generalitat amb l'eradicació de totes les formes de violència de gènere.
L'assetjament sexual i per raó de sexe en l'àmbit laboral té un vincle inherent amb el conjunt de violències masclistes i amb la idea de discriminació.
Lorena Garrido, docent universitària i investigadora del grup de recerca Antígona de la UAB, ha conceptualitzat el marc de desigualtats en què opera l'assetjament i ha emfatitzat la importància que les persones que liderin els protocols a cada empresa i organització comprenguin aquesta dimensió estructural.
Ha apuntat també els reptes de trencar amb mites com que l'assetjament hagi de ser continuat per poder-hi actuar –amb un sol acte ja té cabuda l'aplicació del protocol—, amb els estereotips sobre les víctimes i consolidar una prevenció eficaç.
A continuació, el Grup tècnic d'Assetjament —dins la Comissió d'Igualtat i Temps de Treball del Consell— ha presentat les dues noves eines relacionades amb la figura de la persona de referència en una taula rodona amb la participació de l' Àrea d'Igualtats d'Oportunitats del Departament de Treball, Afers Socials i Famílies (Carmen Mañas), CCOO de Catalunya (Neus Moreno), UGT de Catalunya (Eva Gajardo), FOMENT (Mireia Recio), PIMEC (Itziar Ruedas) i FEPIME (Beatriz Fernández-Tubau) i la moderació de Francesc Gibert, tècnic del Consell.
Les noves publicacions responen al triple objectiu de perfilar les funcions i competències objecte d'aprenentatge de la persona de referència, definir una metodologia de treball tant en el disseny com en l'impuls d'aquest perfil i tenir impacte i incidir en els marcs laborals més propicis a l'assetjament o necessitats d'atenció particular.
Les ponents han assenyalat conjuntament la invisibilitat de l'assetjament sexual i per raó de sexe en l'àmbit laboral.
Un alt nombre no es tradueixen en denuncies i el fet que sovint es produeixin per part de superiors jeràrquics o que els pateixin en major mesura treballadores amb situacions més precàries dificulta que la problemàtica emergeixi per l'exposició i vulnerabilitat que representa.
Per aquest motiu, és fonamental el compromís de tolerància zero de les empreses, disposar de protocols consensuats i coherents que donin força a les actuacions i una bona elecció de les persones referents.
La formació, el compromís amb la confidencialitat i un ampli coneixement del protocol de l'empresa són elements importants a l'hora de nomenar-les.
A més de guiar una bona prevenció i abordatge, el conjunt d' eines editades pel Consell de Relacions Laborals també poden ajudar a aflorar els casos existents.
La jornada ha finalitzat amb la notícia que el pla formatiu dirigit a les persones de referència, consensuat entre la Generalitat de Catalunya i els agents empresarials i sindicals que formen part de la comissió, s'ha inclòs dins del catàleg de formació contínua de Catalunya d'aquest 2019 (vegeu resolució del 6 de març ).
Ho ha anunciat M. Àngels Pujols, secretària general del Consell, durant la cloenda de la jornada.
La prevenció i abordatge de l'assetjament sexual i per raó de sexe comprèn l'entorn laboral de manera àmplia.
S'hi inclouen també persones externes vinculades a l'empresa, com clients o proveïdors, i situacions que es produeixin fora del lloc físic de treball